
     Forord
    
   

   
    Denne boka springer ut fra Rehabiliteringssenteret AiR i Rauland. I mer enn 30 år har AiR gjennom både forskning og praksis arbeidet med å utvikle kunnskap innen arbeidsrettet rehabilitering. Senteret har vært drevet av ambisjonen om å videreutvikle fagfeltet og sette feltet på dagsordenen samfunnsmessig og politisk. Siden 2005 har AiR stått på to ben: en døgnbasert klinikk og Nasjonal kompetansetjeneste for arbeidsrettet rehabilitering. Dette har gitt rom for synergier og samhandling. Kompetansetjenesten har kunnet nyte godt av å være samlokalisert med en klinikk som siden midten av åttitallet har forestått om lag 25 000 rehabiliteringsforløp. Den kunnskap boka formidler, står derfor i høy grad på skuldrene til det miljøet av klinikere, forskere og ledere som gjennom tiden har samarbeidet om å levere best mulig kvalitet på rehabilitering med eksplisitt fokus på arbeidsdeltakelse. Boka baserer seg dessuten på praksis i Norge, representert blant annet gjennom nettverket av institusjoner og fagpersoner innenfor arbeidsrettet rehabilitering, hvor kompetansetjenesten siden 2005 har hatt i oppdrag å sørge for kunnskapsutveksling og kompetanse­spredning. Boka henter således sitt stoff fra både forskning på fagfeltet og den akkumulerte kliniske erfaringen og integrasjonen av forskning og praksis som finnes på Rehabiliteringssenteret AiR.
   

   
    Boka er et resultat av mange personers bidrag, fra så vel kompetansetjenesten og AiR klinikk som fra forskningsmiljøer fra hele landet. Kapittelforfattere, intervjuede fagpersoner og redaksjonen har alle del i boka. Fra redaksjonens side ønsker vi å si takk til alle som både direkte og indirekte har bidratt til boka.
   

   
    Boka har flere forfattere, og hver forfatter har skrevet ut fra sin erfaring og bakgrunn. Det innebærer at hva den ene skriver, ikke nødvendigvis fullt ut samsvarer med hva den neste skriver. Det er mange måter å gripe arbeidsrettet rehabilitering an på, og de ulike blikkene i denne boka eksemplifiserer det. Med ulike forfatterstemmer vil også terminologien mellom de ulike kapitlene ­variere. Eksempelvis vil den som utøver rehabiliteringen, vekselvis kalles fagperson, kliniker, terapeut og behandler. Også de ulike begrepene som vil forekomme, speiler mangfoldet i utøvelsen på feltet.
   

   
    Innholdet i hvert kapittel står de respektive forfatterne ansvarlig for. Kapittelutvalget, det samlede stofftilfanget og bokas endelige uttrykk er det imidlertid redaksjonen som bærer ansvaret for.
   

   
    Professor i klinisk sosialmedisin og rehabilitering Claus Vinther Nielsen, DEFACTUM, Region Midtjylland og Institut for Folkesundhed, Aarhus Universitet, og professor i biologisk og medisinsk psykologi Hege R. Eriksen, Høgskulen på Vestlandet, har vært fagfellelesere for boka. Deres innspill har vært konkret bidragende til bokas endelige innhold.
   

   
    Forlagsredaktør Ellen Aspelund har løpende bidratt med sparring vedrørende både innhold og form.
   

   
    Rauland, mai 2023
   

   
    Matias I.S.W. Nielsen, Chris Jensen og Ø. Stefan V. Brunvatne

    Kapittel 1
   

   
    
     
     
     Innledning
    
   

   
    
    
    Matias I.S.W. Nielsen, Chris Jensen og Ø. Stefan V. Brunvatne
   

   
    D
    
    
    et er mange måter å vurdere kvaliteten av et samfunn på. Vi mener at én av måtene bør være hvordan samfunnets institusjoner møter personer som har behov for støtte til å delta i arbeidslivet.
   

   
    Denne boka handler om arbeidsrettet rehabilitering som fag og fagfelt. Arbeidsrettet rehabilitering er både en holdningsmessig tilnærming til hvordan man kan bistå mennesker i å nå sine mål om arbeidsdeltakelse, og et konkret sett av metoder for å nå disse målene. Intensjonen med boka er å gi teoretisk og praktisk kunnskap som kan øke funksjonsevnen og arbeidsdeltakelsen hos langtidssykmeldte og personer med helseproblemer som står utenfor arbeidslivet.
   

   
    Norge er blant landene i verden med høyest sykefravær. Mange sykmeldte blir langtidssykmeldte, og mange langtidssykmeldte faller helt ut av arbeidslivet. En stor andel av befolkningen trer heller aldri inn i arbeidslivet (Meld. St. 32 (2020–2021, s. 25): Nær 20 prosent av personer mellom 18 og 30 år deltar verken i arbeid eller utdanning (Arbeids- og velferdsdirektoratet & Helsedirektoratet, 2021, s. 19). Frafallet fra arbeidslivet skyldes ofte mer enn sykdom i tradisjonell forstand – ofte handler det om sammensatte helseproblemer, sosial ulikhet, mangel på mestringsopplevelser og ulike typer av nedsatt funksjon. Utenforskap er alvorlig ikke bare for samfunnet, men også for de menneskene det gjelder. Det har ofte store negative psykologiske, sosiale og økonomiske konsekvenser å bli stående utenfor arbeidslivet.
   

   
    Arbeidsrettet rehabilitering er et fagfelt som spiller en viktig rolle i arbeidet med å forhindre utenforskap og frafall fra arbeidslivet. Arbeidsrettet rehabilitering handler om å styrke den enkeltes arbeidsfunksjon, finne løsninger på problemene som har ført til redusert arbeidsdeltakelse, og å hjelpe personer med helseproblemer som aldri har kommet inn på arbeidsmarkedet med å finne veier inn. Målet med arbeidsrettet rehabilitering er varig og stabil arbeidsdeltakelse. Fagfeltet er basert på en forståelse av at arbeid og helse henger sammen – at arbeidsdeltakelse bidrar til god helse (Nøkleby et al., 2015), og at god helse muliggjør arbeidsdeltakelse.
   

   
    Fagfeltet arbeidsrettet rehabilitering består av både forskning og praksis. Forskningen utøves ved universiteter og andre kunnskapsmiljøer, både i Norge og utenlands. I Norge utøves praksis i institusjoner og klinikker over hele landet, både i spesialisthelsetjenesten og i regi av Nav. Faget arbeidsrettet rehabilitering er fundert i «kunnskapsbasert praksis» – praksis basert på både forskning, klinisk erfaring og brukermedvirkning.
   

   
    Det eksisterer i dag ingen definert utdanning innenfor faget eller autoritativ instans på fagfeltet. Et mål med denne boka er å bidra til en avgrensning og tydeliggjøring av arbeidsrettet rehabilitering både som praksisfag og kunnskapsfelt. Bokas del 1 gir en overordnet innføring i faget og fagfeltet. Den plasserer arbeidsrettet rehabilitering i det større rehabiliteringsbegrepet, definerer hva som spesifikt kjennetegner arbeidsrettet rehabilitering og redegjør for målgrupper og forskning. Del 2 gir en innføring i arbeidsrettet rehabilitering som praktisk utøvd fag. Den gjennomgår de vesentligste elementene et arbeidsrettet rehabiliteringstilbud bør inneholde og diskuterer mulige fallgruver i utøvelsen. I del 3 gis et eksempel på hvordan de ulike elementene kan settes sammen i et praksisprogram, med eksempler på gjennomføringen av hvert element. I del 4 diskuteres kvalitetsarbeid på rehabiliteringsfeltet og den raske utviklingen arbeidsrettet rehabilitering befinner seg i.
   

   
    Vi håper at boka vil gi økt overblikk over fagfeltet, og ikke minst vekke interesse og gi leseren lyst til å fordype seg på området. I en videre sammenheng håper vi at boka vil bidra til den fortsatte kunnskapsbaserte utviklingen av fagfeltet. Endelig, og kanskje viktigst, håper vi at boka vil stimulere til refleksjon, som til syvende og sist vil øke kvaliteten på arbeidsrettede rehabiliteringsprosesser for de mange menneskene som hvert år gjennomgår disse.

    Kapittel 2
   

   
    
     
     
     Rehabilitering – definisjoner og faglig grunnlag
    
   

   
    
    
    Matias I.S.W. Nielsen
   

   
    Arbeidsrettet rehabilitering dreier seg om å støtte opp under det enkelte menneskets mål for arbeidsdeltakelse. Det er en avgrenset disiplin med en rekke spesifikke kjennetegn, metoder og intervensjoner. Samtidig er arbeidsrettet rehabilitering en del av det større og mer omfattende rehabiliteringsfeltet og bygger dermed på de verdiene og tilnærmingene som utgjør fundamentet for rehabiliteringsbegrepet som sådan. I dette kapitlet skal vi se på hvilke definisjoner og faglige tilnærminger som gjelder for rehabilitering generelt, før vi i neste kapittel skal beskjeftige oss med hva som mer spesifikt kjennetegner arbeidsrettet rehabilitering.
   

   
    
    
    Hva er rehabilitering?
   

   
    Et moderne helsesystem har en større oppgave overfor sine innbyggere enn bare det å diagnostisere og kurere sykdom. Det skal også hjelpe mennesker som på ulike måter har redusert mulighet til å kunne leve gode, nyttige liv. Rehabiliteringstiltak handler om nettopp det og etterstreber dette ved å se en sykdomstilstand i sammenheng med det livet den aktuelle personen lever, og de meningsfulle aktivitetene og fellesskapene – herunder for eksempel et arbeidsliv – som fyller dette livet. Rehabilitering plasserer med andre ord mennesket og ikke sykdommen i sentrum (Wade, 2020).
   

   
    
    
    Rehabilitering har flere sider – det er et sett med praktiske metoder på den ene siden, men det er også et overordnet verdisett som skal rette søkelyset mot de fundamentale rettighetene til mennesker med begrensninger i alminnelig livsutfoldelse og deltakelse i samfunnslivet.
   

   
    Det er gjerne metodiske og faglige vinklinger på rehabilitering som står sentralt hos ledere, fagfolk og andre som beskjeftiger seg med rehabilitering. Den verdimessige dimensjonen ved rehabiliteringen får ofte ikke nevneverdig oppmerksomhet i praksis. Dette er imidlertid en vesentlig dimensjon, som berører selve det samfunnsmessige og etiske formålet med rehabilitering. Dessuten griper rehabiliteringens verdier inn i den faglige og metodiske tilnærmingen som rehabiliteringsintervensjoner må baseres på. Alle aktører som er involvert i rehabiliteringsarbeid, bør derfor kjenne til rehabiliteringsbegrepets fundament, og at rehabilitering utgjør en viktig del av et samfunns moralske kompass når det gjelder å hjelpe mennesker med ulike typer sykdommer og sårbarheter.
   

   
    Rehabilitering bygger på at
   

   
    	
     funksjon settes i fokus, og at det arbeides ut fra et helhetlig, biopsykososialt perspektiv, der så vel fysiske og psykiske som sosiale faktorer tas i betraktning.
    

    	
     mestring og funksjonsbedring er i fokus – deltakeren er aktiv og selv­bestemmende i
     
      samarbeid
     
     med fagprofesjonelle når det gjelder hva som skal prioriteres i rehabiliteringsprosessen, og hvordan det skal gjøres.
    

    	
     rehabiliteringsprosessen legger til rette for at deltakeren kan utføre gjøremål og ta ansvar i sitt eget liv der det er mulig, på tross av pågående sykdom eller andre typer funksjonelle begrensninger.
    

   

   
    I det følgende skal vi se nærmere på forskjellige definisjoner av rehabilitering samt en rekke faglige begreper og tilnærminger som gir rehabiliteringsbegrepet liv og mening i praksis.
   

   
    
    
    Definisjoner av rehabilitering
   

   
    Rehabilitering kan utøves av forskjellige profesjoner, i forskjellige sammenhenger og systemer og ved en lang rekke forskjellige helserelaterte tilstander. Rehabiliteringsbegrepet er derfor av en overordnet karakter, slik at det kan dekke alle disse ulike arenaene på en meningsfull måte. Det finnes da heller ikke én universell definisjon på hva rehabilitering er, men en rekke gjennomgående trekk man har blitt enige om, og som går igjen i de fleste anvendte definisjonene. Det gjelder for eksempel forståelsen av at all rehabilitering har som mål å støtte opp under selvstendighet og virkeliggjøring av et meningsfullt liv hos personer med funksjonsnedsettelse, og at rehabiliteringsprosessen skal baseres på individets egne behov og målsettinger. Dette er beskrevet i Helsedirektoratets nasjonale veileder for rehabilitering, habilitering, individuell plan og koordinator (Helsedirektoratet, 2015). Rehabilitering er imidlertid like mye en form for tenkning som det er en klinisk oppskrift eller et sett med spesifikke metoder. Som Derick Wade (2002) uttrykker det: «Rehabilitation is a way of thinking, not a way of doing.»
   

   
    Her følger to definisjoner som er valgt ut fordi de står som sentrale referanser for forståelsen og utøvelsen av rehabilitering i Norge i nyere tid: WHOs (­Verdens helseorganisasjons) definisjon og definisjonen i forskrift om habilitering, rehabilitering og koordinator.
   

   
    WHO definerer rehabilitering slik (WHO, 2023):
   

   
    […] a set of interventions designed to optimize functioning and reduce disability in individuals with health conditions in interaction with their environment.
   

   
    I forskrift om habilitering, rehabilitering og koordinator (2011, § 3) defineres rehabilitering slik:
   

   
    […] rehabilitering skal ta utgangspunkt i den enkelte pasients og brukers livssituasjon og mål. Habilitering og rehabilitering er målrettede sam­arbeidsprosesser på ulike arenaer mellom pasient, bruker, pårørende og tjenesteytere. Prosessene kjennetegnes ved koordinerte, sammenhengende og kunnskapsbaserte tiltak. Formålet er at den enkelte pasient og bruker, som har eller står i fare for å få begrensninger i sin fysiske, psykiske, kognitive eller sosiale funksjonsevne, skal gis mulighet til å oppnå best mulig funksjons- og mestringsevne, selvstendighet og deltakelse i utdanning og arbeidsliv, sosialt og i samfunnet.
   

   
    
    
    Faglig grunnlag
   

   
    
    
    Selvbestemmelse og deltakelse
   

   
    Definisjonene over viser først og fremst at rehabilitering dreier seg om å bistå mennesker som på ulike måter begrenses i sin livsutfoldelse. Det går for eksempel fram i den norske definisjonen at målet med rehabilitering er å sikre selv­bestemmelse og deltakelse i samfunnslivet på like fot med andre. Det betyr blant annet at man sikter mot at deltakeren oppnår selvstendighet og mulighet for å utfolde egne ressurser. Det er dermed bare deltakeren selv som kan vurdere hva som gir mening, og dermed hva som skal være viktig, gjennom prosessen. Enhver form for rehabilitering må altså følge prinsippet om å hjelpe deltakeren til å kunne leve et liv i overensstemmelse med egne verdier og egen livsanskuelse.
   

   
    Å sette deltakerens selvbestemmelse, eller autonomi, i sentrum i rehabiliteringen kan betraktes fra to synsvinkler: som virkemiddel og som verdi. For det første vil motivasjon for forandring fremmes når en person oppnår en høy grad av autonomi, det vil si en opplevelse av selv fritt å kunne velge sine handlinger ut fra hva vedkommende syns er interessant og viktig. Utgangspunktet her er altså at rehabiliteringsdeltakerens motivasjon styrkes hvis det hele tiden jobbes ut fra vedkommendes egne verdier og mål. På den måten er selvbestemmelse et virkemiddel for å øke motivasjon og langtidseffekter av rehabiliteringen (Lomborg, 2016, s. 121). For det andre er det en iboende verdi i all rehabilitering at prosessen skal støtte opp om menneskets integritet og øke dets mulighet for å leve i henhold til egne verdier og ønsker. Selvbestemmelse er dermed også et dypereliggende formål med all rehabilitering og trenger følgelig ikke å begrunnes i økt motivasjon eller annen nytteverdi.
   

   
    
    
    Likeverdighet
   

   
    Rehabilitering skal foregå som en samarbeidsprosess mellom fagfolk, deltaker og pårørende, og prosessen skal foregå i et
    
     likeverdig
    
    samarbeid. Likeverdighet betyr at deltakeren skal trekkes aktivt inn i planleggingen og gjennomføringen av egen rehabilitering, men like viktig er det at rehabiliteringsprosessen skal foregå i en likeverdig relasjon mellom fagfolk og deltaker. Rehabilitering skal på den måten avspeile og fremme et grunnleggende demokratisk-humanistisk menneskesyn, der det å støtte opp under og sikre individets egenart og integritet er et mål i seg selv. I praksis betyr dette at man som fagperson hele tiden skal ha for øye at det er deltakerens definisjonsmakt, forståelse, behov og målsettinger som skal danne grunnlag for prosessen. En deltaker i et rehabiliteringsprogram må derfor selv definere når noe er et problem, og når noe ikke er et problem, samt hva som er viktig, og hva som er mindre viktig.
   

   
    Det skal dermed jobbes ut fra og med respekt for deltakerens opplevelse, grenser og prioriteringer. Dette gir noen særlige faglige føringer. Som fagperson og fagteam skal man
    
     støtte
    
    ,
    
     veilede
    
    og
    
     stille kompetanse til rådighet
    
    gjennom en reelt likeverdig og dialogisk tilnærming til samarbeidet. Dette er avgjørende for å innfri formålet med rehabilitering som et demokratisk og humanistisk foretagende, og det forutsetter at deltakerens egne behov står i sentrum for prosessen.
   

   
    
    
    Helhet og funksjon
   

   
    De definisjonene vi har trukket fram her, nevner
    
     funksjonsevne
    
    eksplisitt i definisjonen. Ordet «funksjonsevne» refererer i rehabilitering til begrepet slik det er beskrevet i WHOs Internasjonal klassifikasjon av funksjon, funksjonshemming og helse (ICF) (se kapittel 3 for mer om ICF) (WHO, 2001). Alle definisjoner av rehabilitering anvender begrepet, og funksjonsevne står dermed sentralt i ethvert rehabiliteringstiltak. Vinther Nielsen (2014, s. 2) peker til og med på at rehabilitering anvendes internasjonalt «som generisk term om alle indsatser, som har til formål at bedre og vedligeholde funktionsevnen».
   

   
    Det sentrale er at funksjonsevne betraktes som noe som utvikler seg i et dynamisk samspill mellom et menneskes helsetilstand og kontekstuelle forhold. Det betyr blant annet at man i rehabiliteringsprosesser må forsøke å analysere og forbedre funksjonsevnen gjennom en helhetsorientert tilnærming. I hvitboken om rehabiliteringsbegrepet (MarselisborgCentret, 2004) beskrives en helhetsorientert tilnærming slik:
   

   
    […] helhedsorientering betyder, at fagfolkene ikke kun skal bruge deres eget faglige speciale som udgangspunkt. Mennesket er et fysisk, psykisk og socialt væsen med alle de livsaspekter, det indebærer. Rehabilitering har derfor en fysisk, psykisk og social dimension, hvor tiltagene udøves koordineret og i sammenhæng med den enkelte borgers værdigrundlag, hverdagsliv og fremtidsperspektiver (s. 33).
   

   
    Kroppslige, psykologiske, sosiale, systemrelaterte og samfunnsmessige forhold virker gjensidig inn på hverandre i utviklingen av funksjonsnedsettelse (Maribo & Nielsen, 2016, s. 91). Alle disse faktorene må analyseres for at vi skal kunne forstå hvordan en persons muligheter til for eksempel arbeidsdeltakelse kan påvirkes positivt. På denne måten flyttes oppfattelsen av funksjonsevne som noe en person «har», til noe som utvikles i et samspill mellom individet og dets omgivelser. Med det skarpe fokuset på funksjonsevne – og interaksjonen mellom helbred og kontekst – skiller rehabilitering seg ut fra andre typer av behandlingsintervensjoner, idet rehabilitering ikke tar sikte på å avhjelpe symptomer eller behandle sykdom, men derimot har som mål å vedlikeholde eller optimere personens funksjons- og mestringsevne
    
     på tross av
    
    symptomer og sykdom.
   

   
    
    
    Personsentrert tilnærming
   

   
    I en oversiktsartikkel om begrepet «person-centred care» (Waters & Buchanan, 2017) argumenterer forfatterne for at begrepet de senere årene har blitt synonymt med kvalitet i levering av helsetjenester. I likhet med rehabiliteringsbegrepet har heller ikke begrepet «personsentrert tilnærming» noen entydig definisjon. I det følgende gjøres imidlertid et forsøk på å fange opp noen sentrale sider ved begrepet. Tidligere i kapitlet har begrepene om likeverdig samarbeid og selvbestemmelse blitt introdusert, og disse utgjør viktige verdimessige aspekter ved en personsentrert tilnærming. Ifølge WHO er en personsentrert tilnærming kjennetegnet ved at det tas utgangspunkt i og tilrettelegges for individuelle behov, og at dette skjer i
    
     samarbeid med
    
    – i stedet for
    
     leveres til
    
    – personen (WHO, 2017, «What is people-centred care?»). Det er en tilnærming der individet blir respektert, blir informert og involvert i beslutninger og blir behandlet med verdighet og empati. WHO legger vekt på at en personsentrert tilnærming øker tilliten til helsesystemet og gir samtidig både bedre opplevelser og større effekter av tiltakene. I en mer tradisjonell tilnærming agerer fagpersonalet som eksperter som egenhendig vurderer og diagnostiserer, staker ut retningen, treffer beslutninger og utfører intervensjoner. I en personsentrert tilnærming er premisset at deltakeren er ekspert på eget liv. Her er intervensjoner ikke noe som utføres
    
     for,
    
    men
    
     sammen med,
    
    deltakeren. Beslutninger om prosessen utvikles i et samarbeid, men deltakeren har alltid det siste ordet.
   

   
    På rehabiliteringsfeltet – så vel som i helsevesenet mer generelt – understreker man ofte viktigheten av at pasienten, eller deltakeren, involveres. Det snakkes om såkalt brukermedvirkning. I den forbindelse er det et interessant poeng at det jo faktisk er «fagfolkene, der involveres i borgerens rehabiliteringsproces», for deltakeren er jo «altid til stede som eneste gennemgående person i rehabiliteringsprocessen» (MarselisborgCentret, 2004, s. 27). Det er verd å merke seg at selv når det snakkes om «involvering», risikerer man å ta utgangspunkt i en språklig konstruksjon der det er fagpersonen som er den primært styrende, og som inviterer deltakeren med i prosessen. Å ha det omvendte perspektivet in mente, at man som fagperson egentlig blir invitert inn i deltakerens verden og prosess, kan hjelpe en å holde fast ved den ydmykheten og likeverdige tilnærmingen til samarbeidet som en personsentrert tilnærming krever.
   

   
    Et eksempel på en definisjon av rehabilitering som også språklig dreier perspektivet mot deltakeren som sentrum i prosessen, finner vi i en prosjektrapport fra Trenings- og rådgivningssenteret ved Sunnaas sykehus (Conradi & Rand-Eriksen, 2004, s. 29).
   

   
    Rehabilitering er en prosess som kan gjennomleves av en person etter erkjennelse av varig funksjonshemning. Prosessen innebærer:
   

   
    ·	sorg over manglende funksjoner og muligheter
   

   
    ·	erkjennelse av muligheter og begrensninger
   

   
    ·	orientering mot nye, for individet tilfredsstillende funksjonsformer
   

   
    Prosessen fordrer utvikling av personens livsmål, holdninger og atferd slik at disse samsvarer med vedkommendes muligheter og begrensninger. Prosessen kan katalyseres av fagfolk eller andre medmennesker.
   

   
    Denne definisjonen vektlegger tydelig at det er deltakeren som føler rehabiliteringen på kroppen og på den måten erfarer hvordan prosessen oppleves og virker. Som fagprofesjonell inntar man dermed en rolle som
    
     katalysator
    
    snarere enn ekspert eller primus motor. Fagperson og team må legge til rette for at det gis tid og rom for å undersøke totalsituasjonen grundig og for at deltakeren selv skal kunne bli bevisst hva som egentlig er vedkommendes behov og mål. Dette krever ydmykhet og respekt for personens egne opplevelser og perspektiver.
   

   
    Wade (2020) oppsummerer en evidensbasert tilnærming til rehabilitering slik: «[…] a problem-solving process, framed in the context of the holistic biopsychosocial model of illness, delivered in a person-centred way» (s. 9). Wade framhever en rekke trekk ved en personsentrert tilnærming i rehabilitering som er i tråd med WHOs, blant annet
   

   
    	
     å agere empatisk overfor pasienten
    

    	
     å respektere pasientens opplevelse og perspektiv
    

    	
     å holde fokuset på styrker, ressurser og muligheter
    

    	
     å samarbeide om et sett med individuelle mål som settes opp på bakgrunn av pasientens behov og preferanser
    

   

   
    En personsentrert tilnærming betyr dermed også at prosessen ved hjelp av forskjellige grep gjøres individuell – det vil si at prosessen styres etter individuelle behov og ikke låses fast i på forhånd planlagte aktiviteter dersom disse ikke oppleves meningsfulle for den enkelte. Premisset er her at det aldri bare er én vei framover i rehabiliteringen – det er tvert imot alltid snakk om flere mulige veier til samme mål. Fordi det ikke finnes to deltakere som er like, vil det heller ikke være to rehabiliteringsforløp som tilrettelegges og utføres helt likt. Det er hele tiden valg og prioriteringer i en rehabiliteringsprosess, og disse skal treffes ut fra de individuelle behovene som kommer fram i arbeidet. En personsentrert tilnærming skal sørge for at de konkrete målene som settes for rehabiliteringen, tar utgangspunkt i deltakerens egne preferanser (Maribo & Nielsen, 2016; Wade, 2020). Standardiserte prosesser som ikke legger opp til løpende, tett dialog og evaluering av tiltaket sammen med deltakeren, kan derfor ikke betegnes som rehabilitering.
   

   
    En annen viktig grunn til at rehabiliteringen skal være personsentrert, er at mange avgrensede rehabiliteringsområder er preget av et forholdsvis svakt evidensgrunnlag. Wade (2020) konkluderer overordnet at det er evidens for at rehabilitering på tvers av pasientkategorier har positiv effekt, men at det samtidig ofte ikke er snakk om et særlig sterkt evidensgrunnlag når det gjelder hvilke spesifikke intervensjoner som fungerer overfor spesifikke pasientgrupper. Dette er også tilfellet innen arbeidsrettet rehabilitering, og også derfor er det avgjørende at rehabiliteringsprosessen baseres på tverrfaglig kartlegging og en personsentrert tilnærming. På denne måten sikrer man at intervensjoner ikke bestemmes av på forhånd fastsatte «pakkeforløp», som ofte ikke vil være solid underbygget av evidens. Man følger så å si det enkelte menneskets særegne situasjon og behov.
   

   
    
    
    Mestring
   

   
    Mestring handler om hvilke strategier man anvender for å møte livets utfordringer i videste forstand. Innenfor psykologien snakker man om «coping», som er det engelske ordet for mestring. En av de mest anvendte definisjonene av «coping» er formulert av Lazarus og Folkman (1984, s. 41) og lyder som følger: «Constantly changing cognitive and behavioral efforts to manage specific external and internal demands that are appraised as taxing or exceeding the resources of the person.» I denne beskrivelsen er mestring altså definert som evnen til å mobilisere ressurser som kan motsvare de kravene den enkelte møter på sin vei. I den norske definisjonen av rehabilitering er «mestring» anvendt eksplisitt, og man kan argumentere for at WHOs definisjon også implisitt vektlegger mestring, ved at den fokuserer på optimering av funksjonsevnen.
   

   
    I rehabilitering er det et sentralt mål å styrke funksjonsevnen gjennom å gjøre deltakeren bevisst på sine ressurser, det vil si personlige styrker og muligheter, herunder nye strategier for håndtering av de konkrete utfordringene som har betydning i den enkeltes hverdagsliv. Har man langvarige og sammensatte plager, utvikler man ofte uhensiktsmessige strategier i bestrebelsen på å takle disse plagene. Det er en normal prosess at mennesker under press og i møte med ulike utfordringer kan utvikle uhensiktsmessige strategier som på lang sikt kan opprettholde eller forverre den aktuelle problematikken. Et eksempel kan være en person som begynner å oppleve angstsymptomer når vedkommende oppholder seg i større forsamlinger. I et forsøk på å håndtere dette begynner personen å bevege seg mindre ute i det offentlige rom og velge bort flere sosiale avtaler. Dette virker på kort sikt dempende på angsten. På lang sikt synker imidlertid toleransen for å interagere med mennesker ytterligere, og angstsymptomene forverres i kontakt med andre mennesker. Dette fører til ytterligere isolasjon, hvilket bidrar til utviklingen av depresjonssymptomer i tillegg til den tiltakende angstproblematikken. Det dreier seg om reaksjonsmønstre som fører deltakeren lenger vekk fra den personen vedkommende ønsker å være, og det liv vedkommende ønsker å leve. Mestring i rehabilitering handler om å identifisere mer hensiktsmessige strategier, som over tid kan snu denne negative trenden og føre til bedring av funksjonsevnen.
   

   
    Mens selvbestemmelse er et generelt formål med rehabiliteringsarbeidet, er mestring en gjennomgående metodisk strategi for å oppnå dette. Økt mestring på gitte problemområder vil naturlig føre til større grad av bemyndigelse og kontroll over egen livsførsel. Mestring handler om hvordan deltakeren på egen kropp og psyke opplever å kunne håndtere problemene. Ifølge Borg og Dahl (2016) kan mestring betraktes som den subjektive siden av den «objektive» funksjonsevnen – mestringsarbeid handler altså om «den subjektive side af, hvordan personer på hver deres måde håndterer egen aktuelle funktionsevne i forskellige sammenhænge» (s. 98).
   

   
    Målet med mestringsarbeid er å fokusere på hvordan styrker og ressurser kan mobiliseres sammen med nye håndteringsstrategier i møtet med sykdom og livskriser – og at dette, som alt annet i rehabilitering, skal ses som en del av en dynamisk interaksjon med omgivelsene. Det er derfor avgjørende å passe på at mestringsbegrepet og det kliniske arbeidet med dette anvendes i overensstemmelse med den grunnleggende systemteoretiske forståelsen av sykdom og funksjon som ligger i ICF (se kapittel 3). Langvarige helseutfordringer er et uttrykk for en kompleks tilstand med mange sammenvevde og gjensidig påvirkende faktorer og kan sjelden forstås ut fra én enkelt faktor eller årsaksforklaring. Tvert imot forteller den grunnleggende referanserammen fra ICF at det ofte vil være hensiktsmessig med innsats på flere fronter nettopp fordi komplekse problemstillinger krever mangefasetterte intervensjoner (se kapittel 3 for mer om ICF).
   

   
    
    
    Rehabiliteringsprosessen
   

   
    Til nå har vi sett på en rekke kjennetegn ved tenkningen og den faglige tilnærmingen som rehabilitering bygger
    
    
    på. Denne tilnærmingen utspiller seg over fire faser, som er rehabiliteringsprosessens grunnleggende ramme (Maribo & Nielsen, 2016; Wade, 20
    
    
    05):
   

   
    1)	Helhetsorientert analyse og vurdering av rehabiliteringsbehov
   

   
    2)	Målsetting og valg av intervensjon i samarbeid med deltakeren
   

   
    3)	Intervensjon
   

   
    4)	Evaluering
   

   
    1) Helhetsorientert analyse og vurdering av rehabiliteringsbehov
   

   
    I den første fasen avdekkes deltakerens viktigste behov ut fra en helhetsorientert analyse – det vil si med utgangspunkt i en biopsykososial tilnærming til forståelsen av deltakerens totalsituasjon. Det vil ofte være naturlig at man tar utgangspunkt i det vide ICF-begrepet, for så relativt raskt å konsentrere seg om ett eller flere delområder bestemt i samråd med deltakeren. Det viktigste er at analysen er basert på en helhetsorientert forståelse av menneske og sykdom, der funksjon framfor patologi vektlegges i kartleggingen av behovet for rehabilitering. Den fagprofesjonelle må derfor besitte en grunnforståelse av det biopsykososiale perspektivet. I praksis vil en slik helhetsvurdering ofte kreve tett tverrfaglig samarbeid for å sikre god kvalitet.
   

   
    2) Målsetting og valg av intervensjon i samarbeid med deltakeren
   

   
    Som det også framgår av de definisjonene vi har tatt utgangspunkt i i det ovenstående, er rehabilitering en
    
     målrettet prosess
    
    . I praksis betyr det at rehabiliteringen skal baseres på
    
     avtalte mål
    
    som er tydelige og kjente for de involverte aktørene. Disse målene søkes innfridd gjennom en
    
     samarbeidsprosess
    
    med deltakeren som skal ta utgangspunkt i vedkommendes behov og beslutninger (MarselisborgCentret, 2004). Et menneske som opplever svekkelse av sine kroppslige funksjoner eller på annen måte opplever begrensninger i hverdagslivet, har altså rett til en rehabilitering der fagfolk støtter vedkommendes ønsker og muligheter for framtiden. Under målet settes det opp ett eller flere delmål, og disse skal utformes i likeverdig samspill mellom det tverrfaglige teamet og deltakeren. Til syvende og sist er det alltid deltakeren selv som tar den endelige beslutningen om hvilke mål og delmål det skal jobbes mot. Det er viktig at målene er tidsavgrensede og overkommelige, slik at det er mulig å evaluere og tilpasse prosessen fortløpende ved behov. Målsettingsfasen bidrar på flere viktige måter. Den viktigste er at de oppsatte målene og delmålene er egnet til å nå det overordnede formålet med all rehabilitering – nemlig å støtte den enkelte deltakers muligheter for å oppnå selvbestemmelse og en meningsfull tilværelse. Målsetting skal derfor alltid ta utgangspunkt i deltakerens behov og ønsker og skal skje i et samarbeid mellom deltaker og en aktuell fagperson. De avtalte målene kommer dermed til å være en garanti for at den totale prosessen avspeiler deltakerens behov og overordnede formål med å gå inn i rehabiliteringen. I tillegg gjør målsetting det mulig for alle aktørene som er involvert i rehabiliteringens ulike faser, å se klart hvilke mål det jobbes mot. Hensikten er her å skape struktur og forutsigbarhet i samarbeidet mellom fagfolk på tvers av avdelinger, institusjoner og sektorer. I arbeidsrettet rehabilitering vil det overordnede målet med rehabiliteringen være gitt som enten stabilisering eller økning av arbeidsdeltakelse. For å nå dette overordnede målet settes det opp en rekke delmål, som ofte tar utgangspunkt i spesifikke intervensjoner eller innsatsområder som man tror kan bedre funksjonsevnen knyttet til hovedmålet med prosessen – som bestemte typer av fysisk trening, dialog med arbeidsplassen eller undervisning i psykologiske temaer.
   

   
    3) Intervensjon og 4) evaluering
   

   
    Tiltak og intervensjoner igangsettes i henhold til de avtalte målene. Arbeidet evalueres fortløpende slik at ny læring og erfaring kan bidra til finjustering av den videre prosessen, eventuelt til at det settes opp nye mål og/eller delmål.
   

   
    Fasene 1–4 ovenfor representerer altså en helt overordnet mal som en rehabiliteringsprosess kan organiseres etter. Det er ikke slik at man går slavisk og kronologisk fram uten så å kunne gå tilbake – også disse elementene skal ses som dynamiske. Det kan for eksempel være at man er i gang med intervensjonsfasen, men underveis faktisk får avdekket et nytt behov (fase 1) som er svært viktig for deltakeren. I så fall går man tilbake til å formulere og avtale hvilke mål og intervensjoner som skal settes i verk (fase 2). Dette skjer ofte og er i tråd med at prosessen skal evalueres og justeres fortløpende. (Se bokas del 2 for mer om fasene. Bokas del 3 gir konkrete eksempler på løsninger i praksis.)
   

   
    
    
    Tverrfaglig samarbeid
   

   
    Tverrfaglig samarbeid er nødvendig i rehabilitering fordi deltakerens behov ofte vil være komplekse og kreve kunnskap fra flere fagområder. Det er derfor rehabilitering bygger på den biopsykososiale forståelsen av funksjonsevne. Rehabiliteringsarbeidet forutsetter at det settes inn krefter på flere fronter samtidig. Å arbeide personsentrert med sammensatte problemstillinger krever som regel derfor et samarbeid mellom flere forskjellige profesjoner.
   

   
    
    
    Rehabilitering som selvstendig fagdisiplin
   

   
    Som det framgår i kapitlet så langt, er rehabilitering en spesiell tilnærming med en rekke kjennetegn og metoder som til sammen bidrar til å gi rehabiliteringsbegrepet en selvstendig faglig kjerne. Rehabilitering er relevant for en lang rekke profesjoner, og for å arbeide rehabiliteringsfaglig slik det er skissert her, stilles det noen særskilte krav som når lenger enn den kompetansen som hører til den enkelte særfaglige tilnærmingen. Derick Wade (2020, s. 4) argumenterer for at tverrfaglige rehabiliteringsteam må ha spesialkompetanse innenfor de problemområdene det jobbes med, og at dette krever rehabiliteringsfaglig opplæring: «
    
     Acquiring and maintaining specialist expertise requires continuing multidisciplinary education and training (i.e. training in areas outside each person’s limited professional field)
    
    .» Poenget er altså her at hver enkelt fagspesialist må tilegne seg kunnskap og ekspertise som kjennetegner rehabiliteringsfeltet
    
     og
    
    de problemstillingene som er karakteristiske for den spesifikke pasientgruppen man jobber med. Innenfor rehabilitering er det altså nødvendig
    
     både
    
    å ha særfaglig kompetanse som kan bidra med spesialkunnskap i den tverrfaglige prosessen,
    
     og
    
    å dyktiggjøre seg innenfor rehabiliteringsfagets faglige grunnlag og tilhørende metoder.
   

   
    For å kunne arbeide i tråd med rehabiliteringens faglige kjerne må det derfor jobbes bevisst med opplæring innenfor en rekke områder, inkludert
   

   
    	
     kunnskap om funksjonsevnebegrepet og det biopsykososiale perspektivet
    

    	
     kunnskap om å arbeide tverrfaglig og målsettingsorientert
    

    	
     generell kunnskap om funksjonsnedsettelser og konsekvensene av dem
    

    	
     mer spesifikk kunnskap om målgruppens problemområder – for eksempel er det viktig at en ergoterapeut som arbeider med neurorehabilitering, også besitter en basiskunnskap om hjernen
    

    	
     grunnleggende ferdigheter i veiledningsmetode – det vil si kompetanse som spenner over personsentrert dialog, støttende samtale, motivasjonsarbeid og relasjonsbygging
    

   

   
    Utviklingen av rehabiliteringsfaglig kompetanse er dessuten viktig fordi det tverrfaglige samarbeidet og koordinasjonen av rehabiliteringsprosessen beror på at de involverte fagpersonene er tilstrekkelig samstemte om hva rehabiliteringens kjerneoppgave går
    
    
    ut på.
   

   
    
    
    Oppsummering
   

   
    Dette kapitlet har gitt en innledende beskrivelse av sentrale definisjoner og faglige kjernebegreper fra det større rehabiliteringsfeltet som arbeidsrettet rehabilitering bygger på. WHOs og Helse- og omsorgsdepartementets definisjoner av rehabilitering er blitt presentert. På bakgrunn av dette ble en rekke fagbegreper som man mener er bærende elementer i alle rehabiliteringsprosesser, ekstrahert:
   

   
    	
     Selvbestemmelse og deltakelse. Rehabilitering handler grunnleggende sett om å hjelpe deltakeren til utfoldelse av egne verdier og mål samt deltakelse i hverdags- og samfunnslivet.
    

    	
     Likeverdighet. Rehabilitering skal tilrettelegges som en likeverdig samarbeidsprosess mellom deltaker og fagfolk.
    

    	
     Helhet og funksjon. Rehabilitering skal se et menneskes sykdomstilstand
     
      i relasjon
     
     til de meningsfulle aktivitetene og fellesskapene som definerer dette menneskets hverdagsliv. Dette gjøres ved å fokusere på funksjon framfor sykdom og ved å analysere og optimere funksjonsevnen ut fra en helhetlig, biopsykososial forståelsesramme.
    

    	
     Personsentrert tilnærming. Rehabiliteringsprosesser skal ta utgangspunkt i den enkelte deltakers behov, erfaringer og forståelse av egen situasjon. Deltakerens definisjonsmakt når det gjelder egen situasjon, skal stå sentralt gjennom hele prosessen.
    

    	
     Mestring. Det jobbes med mestringsfokus, herunder å gjøre deltakeren bevisst på ressurser, personlige styrker og muligheter, samt nye strategier for å håndtere utfordringer og begrensninger.
    

   

   
    Kapitlet presenterte i tillegg fire overordnede faser som vil gjelde for alle rehabiliteringsprosesser.
   

   
    Til slutt i kapitlet ble det framholdt at rehabilitering bør baseres på tverrfaglig samarbeid, og at rehabilitering bør anses som en egen fagdisiplin som fordrer kontinuerlig opplæring på en rekke fagområder.

